Papersnake/gushiwen huggingface dataset:
临济赞
释道璨（宋代）

开眼受睦州厮瞒，甘心吃黄蘖痛棒，
握定拳以当平势生，除一痛伎俩。
何曾梦见无位真人，刚要灭却正法眼藏。
见人家则尽情藉没，并与性命一时扫荡。
不可闻名，如何近傍。
自有佛法以至于今，少曾见有个样，
不睹是底和尚。
鹧鸪天
张鎡（宋代）

御路东风拂翠衣。卖灯人散烛笼稀。不知月底梅花冷，只忆桥边步袜归。

闲梦淡，旧游非。夜深谁在小帘帏。罘罳儿下围炉坐，明处行人立地时。
长安月夜与友人话故山
赵嘏（唐代）

宅边秋水浸苔矶，日日持竿去不归。
杨柳风多潮未落，蒹葭霜冷雁初飞。
重嘶匹马吟红叶，却听疏钟忆翠微。
今夜秦城满楼月，故人相见一沾衣。
中秋寓直东宫是夕当月蚀云兴不见
姜特立（宋代）

中秋令节每多阴，况复清居鹤禁深。
幸免虾蟆矜毒吻，不妨蟋禁伴孤吟。
连旬病腹难容酒，独夜清眠不愧衾。
二八孤光应未阙，小楼犹得共登临。
次李泰发韵二首送仲辅提刑弟还浙东 其一
李纲（宋代）

朝路纷纷厌送迎，乞归恩予绣衣荣。稍知物外烟霞好，便觉尘中富贵轻。

飞舄已能同叶令，叱羊何必效初平。坐忘我欲师前躅，为过天台访赤城。
送王希圣归兴国赴举
姚勉（宋代）

之子趣装归，占黄已在眉。
雕虫观暇日，荐鹗信秋期。
喜有传衣钵，惭无助鼓旗。
捷书来报我，端的菊花时。
寄复斋陈寺丞二首
戴复古（宋代）

岂说从来用处难，出乘五马看庐山。
凤凰览德下千仞，虎豹憎庐上九关。
持论太高天动色，忧时未老鬓先斑。
平生风节谁其似，汲黯朱云伯仲间。
寿家君克堂先生
包恢（宋代）

良月四之日，景物何多奇。
露洗宇四静，月抹天一涯。
景星助月夜，光入清溪湄。
奎星照江南，人文良在兹。
昔为西长庚，梦与斯人期。
今为南极老，微云淡庞眉。
际此小春日，胜彼芳春时。
桃梅妙生意，微吐三五枝。
野垂黄金穟，人饱白玉粢。
芙容花成城，拔然凌霜姿。
暮开红菡萏，朝发白蜀葵。
菊见正中色，潇然疎竹篱。
不共众芳竞，独与晚岁宜。
时异物孤特，人生复何疑。
我翁在物表，清吟彻骨肌。
不以世间利，容易得涴伊。
今年七十二，浩然元不衰。
孤坐小阁上，台融融熙熙。
布衾纸帐间，莹若冰雪姿。
自从知止后，何思复保为。
但原主益圣，比肩皆皋夔。
东南盛仁气，不战屈四夷。
丰穰岁相似，赤子无啼饥。
得老太平世，仁帮非吾私。
负暄娱爱日，煮芹甘如饴。
无妄漫微疾，勿药喜自随。
近谈小命者，尝以行年推。
盛言天河水，一气木主治。
后来年尚多，康强被春祺。
儿曹心自喜，何幸如君词。
只今介翁寿，数尚逾期颐。
一百三四十，太古常不离。
拜手稽首原，永庇儿辈痴。
行次晚洲
张舜民（宋代）

腊月遭霖雨，孤舟舣暮滩。
数声归雁断，半岭野梅残。
无复论偕老，何时展急难。
江湖卧周岁，此夕最难安。
戏题四绝句其四·鸡怨言
释智圆（宋代）

三箇因何各自强，竞夸已德掩他长。
冥冥风雨茆堂闭，至竟谁先报晓光。
用仲秉韵贻照老
李流谦（宋代）

来问维摩疾，幽人有宿盟。
浮沤非实性，斗蛟是虚声。
庙冷香谁爇，城空贼自平。
老师家里呈，无坏亦无成。
送赵明叔分教潮阳
胡仲弓（宋代）

昌黎遗俗在，兴教更烦君。
地产无名木，春生半水芹。
诗歌麟趾化，笔补鳄鱼文。
莫厌官毡冷，相期粉省芸。
题三杰四首 其三 韩信
叶颙（元代）

刘项存亡指顾中，君臣未定各称雄。早知鸟尽弓无用，未必殷勤谢蒯通。
丁未秋日旅食京师偶成咏物二首 其二
王家枚（清代）

声声哀怨出林业，琴自无弦曲自工。尽汝抑扬鸣驿路，是谁赏识到焦桐。
红窗怨（即事）
王质（宋代）

帘不卷。人难见。缥缈歌声，暗随香转。记与三五少年，在杭州、曾听得几遍。

唱到生绡白团扇。晚凉初、桐阴满院。待要图入丹青，奈无缘识如花面。
入青城山门诗
程公许（宋代）

一迳石墙分竹色，两桥涧水和松风。
山灵怜我嗜幽胜，洗山林峦晚照红。
送中甫兄之淮南
韩元吉（宋代）

忆昔湖阴道，边声日夜闻。
远峰明积雪，叠鼓堕层云。
未叹河山异，常忧玉石焚。
三年真一梦，相见且论文。
雪窦
陈允平（宋代）

千年松树冻欲死，夜半老僧眠树根。
一片海云吹不散，白龙拖雪上昆仑。
秋晚杂书三十首
方回（元代）

思诗夜无寐，佳句招不来。
不思忽有得，清晨视空阶。
昨日所未有，红叶初可枚。
小雨过庭菊，一夕粲然开。
饥雀噪檐隙，纺车响林隈。
百动各有为，此复挂我怀。
秋意美初寒，经营一衔杯。
炊仆告薪尽，空庖风卷埃。
送萧判官赋得黄花戍
高适（唐代）

君不见黄花曲里黄，戍日萧萧带寒树。楼上偏临北斗星，门前直至西州路。

每到瓜时更卒来，祇对黄花□□□。楼中几度哭明月，笛里何人吹《落梅》？

多君莫不推才杰，欲奏平戎赴天阙。辕门杯酒别交亲，去去云霄羽翼新。

知君马上貂裘暖，须念黄花久戍人。
杂咏一百首·孙思邈
刘克庄（宋代）

药品用昆虫，遂亏全活功。
至今仙未得，只在蜀山中。
圆机游秦州有诗相寄辄次韵作
晁说之（宋代）

风雨关心一梦难，欲于何地见征鸾。
街亭应念贬三等，垅坻须怜持两端。
休听鼓鼙参将幕，已惊铅椠误儒冠。
瑶音有底能相寄，不作龙锺俗吏看。
古意二首 其二
元好问（金朝）

桃李弄娇娆，梨花澹丰容。盈盈两无语，𧥄𧥄争春风。

春风何许来，草木谁青红。天公亦老矣，何意夸儿童。

昨朝花正开，今朝花已空。川流不肯驻，并与繁华东。

楩楠千岁姿，肮脏空谷中。阳和不择地，亦复难为功。

本无儿女心，安用尤天公。
连日暴下薾然不支戏作
陆游（宋代）

老子心如行脚僧，秋风久已办行縢。
纸衾夜夜江湖梦，小复迟留待判惩。
凝翠阁陪李梁溪次韵
邓肃（宋代）

栏前碧玉四围宽，满座清风文字欢。
霜气袭人秋更爽，溪光耿月夜生寒。
登临顾我那能赋，姓字从公遂不漫。
此景此时难再得，相思但把锦囊看。
雪夜不寐偶成短句十首渭北春天树江东日暮云
陆文圭（元代）

吟苦不成寐，寒窗凝夜缸。
千古谁知心，遥遥买长江。
如归亭
章侁（宋代）

倚岸凌虚若冠鳌，湖光山色两相高。
惊波杂沓闻千骑，远树微茫见一毫。
娃馆已空人世隔，帝乡何许客心劳。
吴门曳彩那曾睹，早觉霜华入髩毛。
送嘉鱼周尉
王铚（宋代）

大门志与古人谋，万卷诗书第一流。
文采声华今有继，死生契阔独相求。
天回凉色偏宜月，地近潮声先带秋。
此别频书访存没，老人曾见采衣游。
挽石应之提刑
孙应时（宋代）

天姥千年秀，西京万石孙。
蝉聊书雁塔，鼎盛说龙门。
奋建光前躅，封胡蔼后昆。
寝门今日泪，悽断不堪论。
米海岳研山歌为朱竹垞翰林赋
王士祯（清代）

海岳研山不可见，人间空说《研山图》。研山之图亦遭毁，云烟过眼徒嗟吁。

宣和艮岳已尘劫，矧乃片石轻锱铢。永嘉流落几百载，昭陵玉匣今亦无。

讵知神物有呵护，星芒夜陨三天都。太平宰相盛文物，宝此何啻千璠玙。

古藤书屋花未放，主人爱客招吾徒。眼中突兀忽见此，乍疑几席罗衡巫。

壶中九华那足拟，仇池枉用夸髯苏。三茅地肺互钩带，二华云气相萦纡。

蛟龙屈蟠待雷雨，仙灵仿佛回骈车。华盖一峰独秀拔，宛插玉笏翘犀株。

翠蛮玉笋左右列，脽尻股脚相欹扶。上洞下洞閟曲折，潜通小有涵空虚。

龙池幽窈验雨候，颇疑中有骊龙珠。峰独者蜀属者峄，上泉有埒下有澞。

坐客摩挲三叹息，苍然古色生眉须。海岳之庵书画舫，几伴此老浮江湖。

巧偷豪夺历千劫，阅尽春秋如蟪蛄。翰林好事过颠米，日餐蛾绿忘饥劬。

沧江夜夜虹贯月，莫令光怪惊菰芦。
十一月初三日插梅花古罍洗中因成四绝
舒岳祥（宋代）

半映寒溪半映山，不妨朱户借清閒。
诗人带得渠风味，也有香名满世间。
偶吟
俞桂（宋代）

降伏吾心法，无如去外魔。
苦吟诗愈拙，着意字犹讹。
荏苒青衫旧，消磨白发多。
不才为世弃，徒自咏卷阿。
续梅花百咏 其四十六 粉梅
陶德勋（清代）

点缀霜华与雪华，浑如宫样著银花。不须脂黛添颜色，妆淡偏宜处士家。
陈子明同伍有开兄弟过宿眺霞楼重赋言别
李孙宸（明代）

踟蹰临发驻行舟，握手还堪信宿留。未论平原欢十日，居然下榻见千秋。

雄心共按青萍赠，末路人疑白璧投。击缺唾壶君莫笑，丈夫宁作别离愁。
宿灵仙观
周邦彦（宋代）

灵宫耽耽虎守谷，羽褐出山邀客宿。
稽首中茅司命君，四叶秉符调玉烛。
鸣金击石天相闻，游飙倒影声磷磷。
戏上云崖撼琼树，脱叶出溪惊世人。
王梦得捕蝗二首
章甫（宋代）

江头晓日方曈曈，仆夫喘汗天无风。
茅檐汲井洗尘土，野寺煮饼烧油葱。
平生忧国寸心赤，在处哦诗双鬓蓬。
村民喜识长官面，树阴可坐毋匆匆。
念奴娇
佚名（宋代）

古来稀有，只闻道、是个人生七十。还遇小春梅蕊绽，对景装排绮席。云帔拖霞，朱颜晕酒，瑞气明南极。瑶池欢宴，玉杯争劝琼液。
堪羡玉叶名郎，天潢毓秀，梧竹生标格。百万貔貅归总押，霸气豪无敌。藩屏皇家，荣封寿母，名著金闺籍。融融液液，共看桃结佳实。
浪淘沙·有个人人
柳永（宋代）

有个人人，飞燕精神。急锵环佩上华裀。促拍尽随红袖举，风柳腰身。
簌簌轻裙，妙尽尖新。曲终独立敛香尘。应是西施娇困也，眉黛双颦。
下京口埭夜行
孙逖（唐代）

孤帆度绿氛，寒浦落红曛。江树朝来出，吴歌夜渐闻。

南溟接潮水，北斗近乡云。行役从兹去，归情入雁群。
子虚航重湖之险远过山中辄次维心韵以谢 其五
沈与求（宋代）

暮云凝远碧，觅句拟汤休。不分千山隔，才为十日留。

高风谁继者，清梦自惊不。闻说星躔动，何人识太丘。
永遇乐（宿鸥盟轩）
张元干（宋代）

月仄金盆，江萦罗带，凉飚天际。摩诘丹青，营丘平远，一望穷千里。白鸥盟在，黄粱梦破，投老此心如水。耿无眠、披衣顾影，乍闻绕阶络纬。

百年倦客，三生习气，今古到头谁是。夜色苍茫，浮云灭没，举世方熟寐。谁人著眼，放神八极，逸想寄尘寰外。独凭栏、鸡鸣日上，海山雾起。
辽城望月
李世民（唐代）

玄兔月初明，澄辉照辽碣。映云光暂隐，隔树花如缀。

魄满桂枝圆，轮亏镜彩缺。临城却影散，带晕重围结。

驻跸俯九都，停观妖氛灭。
句
王随（宋代）

村重晚笛吹遥岭，渔舍寒罾晒夕阳。
谒参政张献子
王义山（宋代）

曾侍龙楼晓色催，真仙那肯下蓬莱。
离方共睹重光日，震位欣闻长子雷。
奉使只应天上去，运筹暂作幄中来。
老夫羞把诗怀袖，只为明公是秀才。
登六盘山绝顶
袁保恒（清代）

万叠屏风带夕曛，孤峰突兀气氤氲。神仙有道无人问，泾渭殊源自此分。

洞鹤舞残千岁雪，山花开绚半天云。自惭使节频来往，宵旰何曾慰帝宸。
次韵元进书事
周紫芝（宋代）

七尺看君玉作山，倦游莫赋鸟知还。大椿本自八千岁，天马终縻十二闲。

笑我生涯真草草，如公人物未班班。他时一枕江南梦，犹记相从水石间。
柳梢青（山林堂席上以主人之意解嘲）
曾觌（宋代）

品雅风流，端端正正，堪人怜惜。因甚新来，眉儿不展，愁情如织。

倡条冶叶无情，犹为他、千思万忆。据恁当初，真心实意，如何亏得。
朝退即事呈大尹正仲龙图
曾巩（宋代）

六街尘断早凉生，细葛含风体更清。
官府吏闲时乐易，市廛人喜政和平。
挥金蔌蔌宫槐蕊，鸣玉淙淙御水声。
观阙渐迎初日上，马头还傍绿阴竹。
示宫中捷音
玄烨（清代）

向南瞻北斗，水际见飞鸿。雪照平沙月，云生大漠风。

捷书传远塞，喜气溢深宫。奏凯鸣銮近，新荷夏正中。
偈颂一百一十七首
释绍昙（宋代）

八月十五中秋节，人皆竞赏天边月。
心月孤圆自不知，不涉圆亏光影灭。
马师父子错商量，拂袖便行犹未彻。
诸人还见心月麽，急著眼看，
重重金屑。
驷马桥
刘文麟（清代）

辞赋凌云绝代无，汉家才子说相如。高车驷马须臾事，一纸长留《封禅书》。
偈颂七十一首
释了惠（宋代）

投胎不著，一错百错。
周行七步惹尘埃，直至如今抖不落。
抖不落，定慧只将将错就错。
诗偈 其八十一
庞蕴（唐代）

经体本无名，受持无色声。心依无相理，真是《金刚经》。
江上蚤发柬游府江同年
林大春（明代）

晓起见青山，白鸟飞其间。古树云犹宿，虚舟意自閒。

乾坤谁剖辟，江水任洄环。寄语同门友，无嗟青鬓斑。
九日早起
方回（元代）

今日真当烂醉时，丁床搔首便吟诗。
拟斟白蚁元来少，旋典青吟亦未迟。
万事茫茫先卯饮，一家草划仅晨炊。
纸窗日上微风冷，斜倚危楼有所思。
鲫鱼潭
陈廷瑚（清代）

一鉴清光混碧空，澄波上下日摇红。柳堤远近渔庄隐，无数鱼罾挂晚风。
仙掌铭
独孤及（唐代）

阴阳开阖，元气变化，泄为百川，凝为崇山，山川之作，与天地并，疑有真宰而未知尸其功者。有若巨灵赑屃，攘臂其间，左排首阳，右拓太华，绝地轴使中裂，坼山脊为两道，然后导河而东，俾无有害，留此巨迹于峰之巅。后代揭厉于玄踪者，聆其风而骇之，或谓诙诡不经，存而不议。

及以为学者拘其一域，则惑于余方。曾不知创宇宙，作万象，月而日之，星而辰之，使轮转环绕，箭驰风疾，可骇于俗有甚于此者。徒观其阴骘无眹，未尝骇焉。而巨灵特以有迹骇世，世果惑矣。天地有官，阴阳有藏，锻炼六气，作为万形。形有不遂其性，气有不达于物，则造物者取元精之和，合而散之，财而成之，如埏埴炉锤之为瓶为缶，为钩为棘，规者矩者，大者细者，然则黄河、华岳之在六合，犹陶冶之有瓶缶钩棘也。巨灵之作于自然，盖万化之一工也。天机冥动而圣功启，元精密感而外物应。故有无迹之迹，介于石焉。可以见神行无方，妙用不测。彼管窥者乃循迹而求之，揣其所至于巨细之境，则道斯远矣。

夫以手执大象，力持化权，指挥太极，蹴蹋颢气，立乎无间，行乎无穷，则捩长河如措杯，擘太华若破块，不足骇也。世人方以禹凿龙门以导西河为神奇，可不为大哀乎？峨峨灵掌，仙指如画，隐辚磅礴，上挥太清。远而视之，如欲扪青天以掬皓露，攀扶桑而捧白日，不去不来，若飞若动，非至神曷以至此？

唐兴百三十有八载，余尉于华阴，华人以为纪嶖嵫，勒之罘，颂峄山，铭燕然，旧典也。玄圣巨迹，岂帝者巡省伐国之不若欤？其古之阙文以俟知言欤？仰之叹之，斐然琢石为志。其词曰：

天作高山，设险西方。至精未分，川壅而伤。帝命巨灵，经启地脉。乃眷斯顾，高掌远跖。砉如剖竹，騞若裂帛。川开山破，天动地坼。黄河太华，自此而辟。神返虚极，迹挂石壁。迹岂我名？神非我灵。变化翕忽，希夷杳冥。道本不生，化亦无形。天何言哉！山川以宁。断鳌补天。世未睹焉。夸父愚公，莫知其踪。屹彼灵掌，悬诸巃嵸。介二大都，亭亭高耸。霞赩烟喷，云抱花捧。百神依凭，万峰朝拱。长于上古，以阅群动。下视众山，蜉蝣蠛蠓。彼邦人士，永揖遗烈。瞻之在前，如揭日月。三川有竭，此掌不灭。
谢宾客挽歌三首
梅尧臣（宋代）

当年罢会稽，还郡锦为衣。
老作龙楼贵，终将凤沼违。
英魂游岱去，石椁渡江归。
扬子春风恶，南徐过客稀。
众帆看屡溺，素舸独如飞。
始见中郎孝，松门自有辉。
景祐夏至皇地祗二首
佚名（隋代）

丕命惟皇，万物咸睹。
卜年迈周，崇功冠禹。
有烨炎精，大昌圣祚。
酌鬯祈年，永锡繁祜。
句 其五
林敏功（宋代）

近方薝卜黄，远比茉莉小。
谢元不伐寄灵岩七诗用梅圣俞韵
周紫芝（宋代）

灵岩胜绝天下稀，开凿乃自太古出。山名初岂有显晦，胜处要古诗黼黻。

自从梅老登列仙，尤物谁怜久埋没。具茨笔力扛九鼎，坐遣清诗入山骨。

据龟食蛤谁与游，绛节云车到仙窟。云间招手疑有无，月下吹箫真仿佛。

飞云杳蔼风吹香，翠润空濛雨垂湿。谁从洞口看金书，想对神清时独立。

我家灵岩山脚底，识面何由恍如失。虽无幽梦到三山，尚有明珠容什袭。
郊望
岳正（明代）

神鼎当年定蓟门，舆图便觉此方尊。天文析木三河近，王气全方万古存。

水绕郊畿襟带合，山环宫阙虎龙蹲。何须百二夸周汉，一统今归圣子孙。
春别诗四首 其一
萧子显（南北朝）

翻莺度燕双比翼，杨柳千条共一色。但看陌上携手归，谁能对此空相忆。
重叠金 秋恨
陆幽光（清代）

爽气西山来画栋。檐马叮当惊午梦。高揭起湘帘。晚霞拥玉蟾。

午声鸣断续。雁字排长幅。欲诉可怜秋。秋深日日愁。
送张端明赴召
周必大（宋代）

春殿曾收最上科，甘泉扈驾早鸣珂。
金陵已奏三年课，玉烛宜调四气和。
听环上人琴
周孚（宋代）

幽弦窈眇方秋蝇，和音条鬯俄春莺。断冰哀玉俱入耳，听尽清商听清徵。

浮云敛尽江月明，不意莫耳闻此声。

夷中知白骨已朽，后来如师亦希有。但忧曲古世罕听，那不少徇时人情。

宁甘弦断挂壁角，缠声鹿鸣渠不学。
赠吴姬薛素素
陆弼（明代）

缨绝钿遗漏欲分，留髡送客意何勤。
酒阑明月生琼树，坐久流萤点绣裙。
子夜歌来犹是夏，巫山梦去总为云。
羞将锦字传哀怨，清磬长依贝叶文。
皇帝上平上皇帝寿乐曲·皇帝上太上皇寿酒用
崔敦诗（宋代）

笙镛皦绎，簨簴腾骧。
奉觞介寿，龙衮黼裳。
盛仪克举，至德用章。
刑于四海，化洽风扬。
京口作
叶燮（清代）

朔风动地大江鸣，犹说南徐北府兵。铁锁几人筹异代，布衣终古悔成名。

江山无限渔樵计，木叶频惊关塞情。试上高楼凭四望，不禁泪下愧平生。
正月初二日晴过常州
方回（元代）

客里三年问岁除，毗陵归路又正初。
自怜囊涩难沽酒，犹喜船宽可读书。
草比旧痕青已倍，雪成陈迹白无余。
脱寒就暖真奇事，差觉穷途意气舒。
拙妇吟
蒲寿宬（宋代）

生为矮屋女，本乏超世姿。
苟焉执丝枲，安得组绣奇。
人各爱厥子，骄养随所宜。
今晨嫁朱门，装束弗适时。
尊嫜不厌拙，邻曲莫见嗤。
或有劝我言，学扫长蛾眉。
妾妇前致辞，拙性不可移。
谁能事膏沐，随人作妍媸。
采采南涧苹，心事涧水知。
在家尽子识，为妇尽妇仪。
如何织锦字，更制回文诗。
观山水图留休禅者
释智愚（宋代）

近远何多趣，难将尺寸求。
向来披岳顶，今已偏神州。
水肃苍林晚，寒生玉井秋。
圆蒲冷相对，时与话峰头。
题隐居
李处权（宋代）

淡泊幽人趣，萧条隐者居。
疏帘隔花竹，净几展图书。
自向交游密。何拘礼法疏。
为言陶靖节，吾亦爱吾庐。
春词
毛滂（宋代）

天光地气与年新，不觉人间一物陈。
初令雷霆端有信，旧余霰雪敢无垠。
送张殿院还台
石介（宋代）

老柏森森节贯冬，头冠獬豸号清雄。
侧阶簪笔书王法，当路埋清有祖风。
白简刚岩重入府，皁封切直旧留中。
长安豪贵应相避，又识雷年御史驄。
曹氏寒碧即事
葛绍体（宋代）

小窗棋静一枰空，多事蝉声断续中。
过雨凉生醉归去，不知明日又秋风。
句
程师孟（宋代）

高城落日龙吟角，远水浮烟蜃吐楼。
妾薄命行·其二
曹植（两汉）

日月既逝西藏，更会兰室洞房。
华灯步障舒光，皎若日出扶桑。
促樽合坐行觞。
主人起舞娑盘，能者穴触别端。
腾觚飞爵阑干，同量等色齐颜。
任意交属所欢，朱颜发外形兰。
袖随礼容极情，妙舞仙仙体轻。
裳解履遗绝缨，俯仰笑喧无呈。
览持佳人玉颜，齐举金爵翠盘。
手形罗袖良难，腕弱不胜珠环，
坐者叹息舒颜。
御巾裛粉君傍，中有霍纳都梁，
鸡舌五味杂香。
进者何人齐姜，恩重爱深难忘。
召延亲好宴私，但歌杯来何迟。
客赋既醉言归，主人称露未晞。
杂兴十首以贫坚志士节病长高人情为韵
陆游（宋代）

观人如观玉，拙眼喜讥评；得失顾在人，玉固非所病。
庆历嘉佑顾，人才於斯盛，王回仅一招，石介弃不聘。
乃知天下士，成败各有命。
愿君姑安之，天定岂不胜！
咏淳化里
王景琦（清代）

浇薄已成俗，淳风世所难。儿童知礼让，父老重衣冠。

耕稼惟同井，催科不用官。乡邦能化此，便作上皇看。
檄途寄翁灵舒
徐玑（宋代）

闻道长溪令，相当一馆闲。
便令全过舍，尚隔几重山。
为旅春郊外，怀人夜雨间。
年来疏览镜，怕见减朱颜。
奉寄刘子石香兼赋索居五排二十韵
方仁渊（清代）

矫矫云中鹤，刘郎天骨高。文章驾杨马，诗句迈刘曹。

意气同明月，交情似浊醪。鼓盆休戚戚，扣角且陶陶。

材力矜予薄，襟期羡尔豪。读书俨剥茧，作画快挥毫。

得意晨忘食，研求夜继膏。郑虔难再得，潘岳志何劳。

秋水怀良友，春风恋绨袍。楼头已绿柳，洞口欲红桃。

良觌渺难慰，离思释愈牢。挹青开宴会，诗伯树风骚。

昨日欢携手，今朝叹二毛。流光弦上箭，人事海中涛。

贫也何妨达，时哉不我操。贾生悲献策，庄子乐观濠。

赋命诚前定，忧心空自忉。好携几两屐，去泛五湖舠。

白袷人无恙，青山我待遨。何当重剪烛，细酌碧葡萄。
颂古三十一首
释原妙（宋代）

赵州狗子佛性无，十分春色播江湖。
几多摘叶寻枝客，空使洛阳花满途。
赠阁皂山懒云道士诗客张惟深二首 其一
杨万里（宋代）

阁皂峰头半朵云，化为道士到吾门。问渠真个如云懒，为许随风处处村。
读史六首
陆文圭（元代）

司徒太尉总三公，奢敛由来性不同。
锦帐羊凿酣未省，谁有黛卧里门中。
赤蕨岭大生石铭
饶堪（明代）

世尊灵鹫山，坐下盘陀石。宋帝如如山，曹溪坠腰石。

惭愧阴那山，赤蕨大生石。须以实相见，勿问山与石。

若以山石观，镇州之□卜。青州衣七升，柏树乾屎橛。

大愚胁下拳，临济捧头血。稽首夜摩天，顶礼惭愧法。

灯灯遽遽传，非山亦非石。
同陆书隐范君平和伯长客中端午韵
周巽（元代）

诗怀自许吞江水，酒面犹堪晕夕阳。共欲奔驰成底事，各相慰藉是他乡。

沧浪意远蘋花老，菰黍清香楚客狂。且向危楼拚一醉，竹床不记卧三湘。
周子问作荞麦面冷淘二首
项安世（宋代）

金鱼玉带相公孙，不受膏粱贵气吞。
急唤寒儒共汤饼，翻疑晚饭过山村。
旧闻鹅鸭高飞尽，却恐神仙大药存。
一夜梦魂秋坂里，白花朱稈映柴门。
独乐园七题·弄水轩
司马光（宋代）

吾爱杜牧之，气调本高逸。
结亭侵水际，挥弄消永日。
洗砚可抄诗，泛觞宜促膝。
莫取濯冠缨，区尘污清质。
偈一百二十首 其五十七
释怀深（宋代）

我笑禅和子，茫茫能地头。随人语脉转，何日得心休。
兵乱后自嬄杂诗 其二十
吕本中（宋代）

平世多忘战，今真得阵梁。燕云拥豺虎，陆晋失金汤。

汉将争奔北，胡兵尚崛强。何当合馀烬，戮力共勤王。
阳羡歌·山秀芙蓉
贺铸（宋代）

山秀芙蓉，溪明罨画。真游洞穴沧波下。临风慨想斩蛟灵。长桥沧载犹横跨。
解佩投簪，求田问舍。黄鸡白酒渔樵社。元龙非复少时豪，耳根洗尽功名话。
送张直公归南郑拜省
岑参（唐代）

夫子思何速，世人皆叹奇。万言不加点，七步犹嫌迟。

对酒落日后，还家飞雪时。北堂应久待，乡梦促征期。
寄荣子雍
张耒（宋代）

苍茫腊雪欲成泥，又见东风上柳枯。
万事过前浑是梦，百年投老只添悲。
功名末路收常晚，节物惊心空自知。
千里故人犹念我，书来辛苦话相思。
蓬山篇为顾子丰及其配双寿
屈大均（明代）

天边罗与浮，合体如夫妇。本是蓬莱峰，尧时乃东走。

洪波浩荡中，难恃神鳌守。山君华子期，惆怅泉源口。

引领望夫君，功成封户牖。携尔鲍家妹，来作朱明友。

帝命治黄龙，花田开百亩。作使小凤凰，采花作春酒。

东西二石楼，玉女充箕帚。子房本仙人，才大无其偶。

游戏楚汉间，赤帝在两手。潜跃但乘时，谁见神龙首。

辟谷亦何为，自与天长久。
同曾景建金陵登览
戴复古（宋代）

兴废从谁问，云烟过眼空。
吁嗟六朝事，想像半山翁。
百景饶君咏，三杯许我同。
登临无限意，多在夕阳中。
小圃即事四首 其二 桃花著雨
释居简（宋代）

恰则夭夭看小桃，靓妆撚指九分消。丁宁更耐明朝雨，款曲随风送落潮。
贺张水部员外拜命
朱庆馀（唐代）

省中官最美，无似水曹郎。前代佳名逊，当时重姓张。

白须吟丽句，红叶吐朝阳。徒有归山意，君恩未可忘。
见蛛丝戏作
李流谦（宋代）

一丝架空居，巧若出杼机。
弥纶不知劳，终日周遭驰。
相彼造为不，中有鸱鸮诗。
岂独考其室，为罝陷群飞。
口腹共此累，坐叹宁以疵。
微我畋渔意，其端讵庖牺。
雨过助浮妄，大小出琲玑。
疾风轻群脆，觑隙防藩篱。
摩挲一寸腹，吾庐正于兹。
奉和御制契丹出境将议回銮五言六韵诗
杨亿（宋代）

戎辂巡河右，天威詟鬼方。五营开细柳，三令凛飞霜。

氛祲消千里，声名耀八荒。灵旗风助顺，黄道日呈祥。

偃革边关静，回銮海县康。欣陪从臣末，归跸奉高骧。
枕上作
陆游（宋代）

龙钟七十岂前期，矮帽枯筇与老宜。愁得酒卮如敌国，病须书卷作良医。

登山筋力虽犹健，闭户工夫颇自奇。今日快晴春睡足，卧听檐鸟语多时。
次韵施仲益
韩淲（宋代）

饭了寻茗事，一啜兴未阑。更作建焙春，汤熟沉燎间。

僧窗对诗人，与我溪涧閒。要是有馀味，云轻鸟飞还。
后庭花
董嗣杲（宋代）

有叶无花孰与同，繄谁指作雁来红。
翠梢润色攒秋瓣，玉树遗歌入野丛。
混迹尘泥欺落日，强颜篱落媚西风。
丽华曾洒当时泪，不把胭脂染井桐。
游凤凰山同黄絅庵太史黄玉田方伯杨金鹤文学家养洛副使行川明府
陈廷策（明代）

轩驺易笋箯，鸟道便登陟。林莽蔽日天，行尽忽开辟。

此中别有蔽，远与红尘隔。喧杂猿鸟啼，往来虎豹迹。

水声如雷轰，奔放激巨石。仰望诸奇峰，巑岏如剑戟。

攀藤陟其上，去天方咫尺。风雨变晦明，烟霞共晨夕。

瑶草与琪花，疑有神仙宅。山麓俯深潭，游鱼吸寒碧。

矶头坐垂纶，乘钓即有获。此来值暮秋，林木鸣萧槭。

扫石可为几，聚叶可为席。拟与偕游人，烹鱼大浮白。

山农惊且喜，茅茨延上客。食品荐山珍，杯盘至狼藉。

隔宿始言归，幽讨穷日力。野老共忘机，斯游乐何极。
大行太皇太后挽辞 其一
郭琇（清代）

弥留鸾驭日，遏密万方齐。地惨冰封树，天寒雪作泥。

凤归缑岭北，月落蓟城西。天子居庐久，烟迷柳外堤。
近以洛花寄献斋阁蒙赐诗五绝褒借今辄成五篇以答来贶 其四
文彦博（宋代）

朱轮大旆行春乐，济上山阳景物佳。莫羡洛城花品好，三城本自有朱砂。
法驾导引
刘克庄（宋代）

樵柯烂，丹灶熟，一跳出红尘。斗紫一双龙奋蛰，帝青九万里为程。赤脚踏层云。

鞭鸾上，骑麟下，仿佛睹昆仑。洒马鬃泉苏赤地，翻蟾滴水涨沧溟。笑杀懵仙人。
次韵章舜举
陈造（宋代）

天孙望河鼓，杳眇河西东。
参旗映天梁，欻作秋夕逢。
人生风马牛，未害心期同。
章侯大雅士，抱负难形容。
平生万卷读，会意春凉融。
小迟风云期，未剖琳瑯胸。
我顷诵清句，神驰水朝宗。
识面胜闻名，论文得新功。
炯彼如意珠，来自仙者宫。
径作君苗焚，执笔吾热中。
荒学顾何取，目昏鬓已童。
惟应得石友，天用慰涂穷。
叔韶弟上连桂堂牌会群从
楼钥（宋代）

我家簪绂百余年，书种子今幸有传。
折桂时能取黄牒，肯堂赖子挹青毡，
一新扁榜照华屋，共集尊罍招众贤。
须信后生尤可畏，要当争著祖生鞭。
睡起二首 其一
陆游（宋代）

睡起伥伥扇懒摇，枕痕著面未全消。山丹石竹俱零落，孤蝶飞来伴寂寥。
河
李峤（唐代）

源出昆仑中，长波接汉空。桃花来马颊，竹箭入龙宫。
德水千年变，荣光五色通。若披兰叶检，还沐土皇风。
兰亭四威仪 其一
释普济（宋代）

行，崇山峻岭，失脚蹋翻古井。通身是口波澜，何须三止四请。
夜坐
刘攽（宋代）

积雨凝凉气，疏林滴露华。流星占使者，斜汉挹浮槎。

喜近天流火，回看斗转车。秋风下阊阖，消散万人家。
题燕文贵溪山楼观图
弘历（清代）

崇台百丈计延袤，更占溪山景最幽。名匪方壶定员峤，居宜黄石与丹邱。

树无秋夏云常绿，瀑任冬春玉镇流。谁入维摩居士室，画禅一脉此中留。
贫居时一肉食尔戏作
陆游（宋代）

身老便居僻，山寒喜屋低。
时犹赖僧米，那惜贷邻醯。
汤饼挑春荠，盘餐设冻齑。
怪来食指动，异味得豚蹄。
趣徐无竞作水仙
释居简（宋代）

抱独贫如我，飘然更我怜。亲思文度瘦，妇笑伯鸾颠。

混混污成俗，朣朣碧觑天。肯移罗袜步，荐菊些林仙。
奉和鲁望春雨即事次韵
皮日休（唐代）

织恨凝愁映鸟飞，半旬飘洒掩韶晖。山容洗得如烟瘦，

地脉流来似乳肥。野客正闲移竹远，幽人多病探花稀。

何年细湿华阳道，两乘巾车相并归。
哭王仆射相公（名播，时兼盐铁，暴薨）
刘禹锡（唐代）

子侯一日病，滕公千载归。门庭怆已变，风物澹无辉。

群吏谒新府，旧宾沾素衣。歌堂忽暮哭，贺雀尽惊飞。
追补姚元白市隐园十八咏 其十七 萃止居
王世贞（明代）

客从何方来，来复不肯去。为贪主人佳，尽作王猷趣。
送师道知长溪朋友因归省觐省
司马光（宋代）

羁旅帝城久，逢人青眼稀。
闻君又当去，使我益思归。
佳色邻乡树，高高望彩衣。
春流先自疾，心出片帆飞。
讲德陈情上淮南李仆射八首
许棠（唐代）

天降贤人佐圣时，自然声教满华夷。英明不独中朝仰，

清重兼闻外国知。凉夜酒醒多对月，晓庭公退半吟诗。

梁城东下虽经战，风俗犹传守旧规。

多朝轩冕冠乾坤，四海皆推圣最尊。楚玉已曾分卞玉，

膺门依旧是龙门。筵开乐振高云动，城掩鼙收落日昏。

尝念苍生如赤子，九州无处不沾恩。

未领春闱望早清，况联戎阃控强兵。风威遍布江山静，

教化高同日月明。九郡竟歌兼煮海，四方皆得共和羹。

东南自此全无事，只为期年政已成。

帝念淮壖疫疹频，牢笼山海委名臣。古来比德由无侣，

当代同途岂有人。夜宴独吟梁苑月，朝游重见广陵春。

多年疲瘵全苏息，须到讴谣日满秦。

三纪吟诗望一名，丹霄待得白头成。已期到老还沾禄，

无复偷闲却养生。当宴每垂听乐泪，望云长起忆山情。

朱门旧是登龙客，初脱鱼鳞胆尚惊。

东来淮海拜旌旟，不把公卿一字书。曾侍晚斋吟对雪，

又容华馆食兼鱼。孤微自省恩非次，际会谁知分有馀。

唯耻旧桥题处在，荣归无计似相如。

平生南北逐蓬飘，待得名成鬓已凋。寒浦一从抛钓艇，

旧林无处认风飙。程途虽喜关河尽，时节犹惊骨肉遥。

愁策羸蹄更归去，乱山流水满翻潮。

丹霄空把桂枝归，白首依前着布衣。当路公卿谁见待，

故乡亲爱自疑非。东风乍喜还沧海，栖旅终愁出翠微。

应念无媒居选限，二年须更守渔矶。
夜坐听雨
范成大（宋代）

四檐密密又疏疏，声到蒲团醉梦苏。
恰似秋眠天竺寺，东轩窗外听跳珠。
泛太湖访九和侍讲聚坞别业
湛若水（明代）

少非风尘姿，雅志在丘壑。偶从野王舟，春夜太湖泊。

茆公向我野，为我举云幕。雨后空宇澄，天高极寥廓。

七十二峰峦，缥缈天际落。日短意不穷，更上湖边阁。
寄刘伯温宋景濂二公
陶安（明代）

水溢中原又旱乾，风尘从此浩漫漫。东山好慰苍生望，南国那容皓发安。

要整纲常崇黼黻，还成文物萃衣冠。圣贤事业平生志，幽乐何须恋考槃。
次韵朱晦翁十梅·落梅
王炎（宋代）

幽人自爱花，花落恨岑寂。
岂悟化工意，褪花方着实。
升天行
李咸用（唐代）

堂堂削玉青蝇喧，寒鸦啄鼠愁飞鸾。梳玄洗白逡巡间，

兰言花飞俄衰残。盘金束紫身属官，强仁小德终无端。

不如服取长流丹，潜神却入黄庭闲。志定功成飞九关，

逍遥长揖辞人寰。空中龙驾时回旋，左云右鹤翔翩联。

双童树节当风翻，常娥倚桂开朱颜。河边牛子星郎牵，

三清宫殿浮晴烟。玉皇据案方凝然，仙官立仗森幢幡。

引余再拜归仙班，清声妙色视听安。餐和饮顺中肠宽，

虚无之乐不可言。
赠无咎以既见君子云胡不喜为韵八首 其二
张耒（宋代）

贤愚譬观形，美丑不自见。医肱待三折，剑铁要百鍊。

磨君古青铜，汰简寄明辨。一智出千愚，食芹敢忘献。
叔孙通
王安石（宋代）

先生秦博士，秦礼颇能熟。
量主欲有为，两生皆不欲。
草具一王仪，群豪果知肃。
黄金既遍赐，短衣亦已续。
儒术自此凋，何为反初服。
接待
释崇岳（宋代）

茶饭家常没可陪，临机元不在安排。
门前有客来相访，试问朝从何处来。
驹父次予旧韵见贻复次韵
李彭（宋代）

玉人皮里有阳秋，句入丹青顾虎头。压倒何劳讥陆陆，老衰得虎欲休休。

支床梦破严城角，决眦风回落雁洲。遣兴竟须桑落酒，谈间莫著畔牢愁。
历阳姥矶下马上有怀京都游好
贺铸（宋代）

楚泽初冬正获田，孤鸿欲下却翻然。
人烟隐约青山郭，云物离披小雪天。
送别杯盘犹昨日，劳生鞍马遂穷年。
故人多在金闺籍，谁念心寸如断弦。
赠陈如晦
赵汝腾（宋代）

堂堂六湖，清秋玉壶。
我则尚友，岂敢为徒。
仁义弘毅，不可奋志。
岂私我朋，义之与比。
德必有邻，二彭其人。
与语终日，澹无一尘。
以罪来归，得此四宾。
甘心润谷，以老我身。
放歌 其三
陈作霖（清代）

水涌必由泉源注，木茂必由根本固。我家百口渺何处，吴越晋秦各异路。

吴越烽烟高接天，死生消息都茫然。晋秦山川复险峻，脂车秣马愁难进，每一念之心烦懑。

安得聚居安乐乡，土地膏腴田亩良。种以黍稷杂稻粱，上为祖宗供烝尝，下为宗族给衣粮。

其余亲友来我旁，尽情施予慨以慷。不愁挥尽黄金黄，呜呼此愿何时偿。
南中怀友生
栖蟾（唐代）

荔枝江上立，望北几思量。隔海无书札，前年在汉阳。

瘴村人起早，铜柱象揩光。居此成何事，寻君过碧湘。
初六日呈明叔
赵蕃（宋代）

冷澹清明节，萧疎斑白翁。
不知春事减，但见绿阴重。
坐卧书窗书，阴晴啼鸟中。
年龄故尔似，贫病亦应同。
复朱教授
程珌（宋代）

朝来照眼百琼瑰，为有诗筒打雪来。
不止梁园许分简，诗坛高築比云台。
东园?此诗当为黄庭坚作?
苏轼（宋代）

岑寂东园可散愁，胶胶扰扰梦神州。
万竿苦竹旌旗卷，一部鸣神鼓吹收。
雨后月前天欲冷，身闲心远地偏幽。
杜门谢客恐生谤，且作人间鹏鹖游。
答客
鲍溶（唐代）

竹间深路马惊嘶，独入蓬门半似迷。

劳问圃人终岁事，桔槔声里雨春畦。
释褐谒文庙
谢道承（清代）

六经原不为科名，爵判天人在此行。今日瓣香分献后，驱车归去自分明。
九月十六日出郡登舟如钱塘十七日舟中杂兴
汪莘（宋代）

一簇沙鸥占碧波，手摇双桨叫吴歌。
大罗只许诗人赋，不许诗人上大罗。
菩提树
方信孺（宋代）

庭前双树尚依然，何处犹参无树禅。
一自老卢归去后，年年长结万灯缘。
送耿宰属浙漕秋试
韩淲（宋代）

倾壶玉涧金波委，天地中间惜九秋。跬步往来空踯躅，何心出九试绸缪。

柯山风叶无樵斧，湍石烟蓑有钓舟。鸿雁初飞吴越冷，震风堆雪卷潮头。
谢江仲举惠酒
程俱（宋代）

山城无物可忘忧，但有平原病督邮。知我囊中无白水，烦君若下出青州。

芳甘未谢三羊酝，傲兀能消万古愁。会待东郊春意动，鸣鞭乘兴草堂游。
六巡使见示长句却寄 其三
觉罗雅尔哈善（清代）

自昔相看气味真，紫薇花放玉堂春。我今飘泊沧江外，风雨联床忆故人。
题松筠阁贞孝事略
蒋莼（清代）

历尽冰霜苦，能全孝与贞。夫亡原誓死，亲在敢捐生。

辛苦营巢计，艰难反哺情。还期两无愧，饮泣更吞声。
雁荡冬游四首聊纪其大者 其三 灵峰洞
林大春（明代）

仙子何年辟洞天，手持双斧下苍烟。檐前时许金茎滴，为种华山玉井莲。
十二时
冒禹书（清代）

麦秋时节多阴雨，酿出困人天气。看催残、落红满地。

长则向阑干倚。往事成尘，新愁如织，欲说从何起？

想当日、黄衫计巧，青鸟音传，方幸出牢笼里。

更年来、诙谐如戏。一部种情传记。整日欢歌，连宵醉酒，多少閒愁意？

待阑珊人倦，旖旎腰肢乱睡。

恨而今、身同萍梗，咫尺银河汉水。前月街头，蓦然一见，又逐纷纷子。

叹芳时如许，一任匆匆过矣。
蜡梅二首 其一
赵伯成（金朝）

冻蕾含香蜡点匀，古来幽谷有佳人。诗家只怨和羹晚，不道红梅别是春。
摸鱼儿 其二 卜君蓬仙偕李心畲，于重阳前一日购菊盈畦，约余往观，拈此寄兴
李炳灵（清代）

怅客中、行囊羞涩，无钱空对寒菊。风流两个神仙侣，扑却缁尘万斛。

花满屋。爱白白红红，几阵幽香馥。许多清福。况四壁图书，半窗灯火，芳影更娱目。

新诗读。遥企渊明高烛，谱出离骚遗曲。十分秋色君家好，笑我客来不速。

东篱角。感孤独、黄花何日逐初服。归田计熟。待三径未荒，一锄亲把，补种几丛玉。
武侯庙古柏
雍陶（唐代）

密叶四时同一色，高枝千岁对孤峰。

此中疑有精灵在，为见盘根似卧龙。
江州五咏 琵琶亭
苏辙（宋代）

湓江莫雨晴，孤舟暝将发。
夜闻胡琴语，展转不成别。
草堂寄东林，雅意存北阙。
潸然涕泗下，安用无生说。
李公赎陈氏为尼三首 其三
释函可（明代）

不是流人泪亦横，夕阳荒草诉中情。自抛家国甘心死，窃比冰霜彻底清。

玉麈柄边红粉净，孤鸾镜里白毫生。从今唤醒梨花梦，收拾残魂礼佛名。
久欲乞归未得一日蒙恩放归不胜欣喜涂中得十
吴芾（宋代）

去年来见荷初败，今岁归逢菊已残。
残菊败荷浑似我，纵余芬馥岂堪观。
湘乡一路苦雨漫赋十五韵
凌义渠（明代）

连阴久未厌，雨脚又纷纷。何处藏微照，经旬布密云。

暂明还复暗，垂缓更愁殷。不雾天如曀，非烟气亦煴。

罩来山悄悄，过去水沄沄。苔药香无次，松杉湿不分。

石冈牛自绕，汀渚鸭为群。断梗牵茅舍，寒花缀野坟。

林峦苍可悦，空远浩无垠。及兹未亭午，俄顷即斜曛。

樵子扶藤弱，牧人荷笠勤。依丛喧细鸟，恋草聚馀蚊。

山店门关早，仆夫酒到醺。凄清陪永夜，辗转望初昕。

渐觉虫思短，幽幽独我闻。
秋夕
陆游（宋代）

浴罢纱巾出草堂，一枝瘦杖倚桄榔。
蝉吟古柳声相续，月入幽桄影正方。
频约僧棋秋渐健，稍增书课夜初长。
亦知桑落宜篘酒，太息何时办一觞？
瑞井行
耶律铸（宋代）

赤子半入井，宁无恻隐心。急走掣其足，啼号嗄以喑。

其亲即偕来，翕然集四邻，将谓相谢不世恩。忿呼恚诘渠何人，令我儿哭声酸辛。

中心自誓救颠坠，孰顾若辈怨且嗔，君子谋道不谋身。
和刘卿材十咏·溪声
黄庶（宋代）

至音不可收，今人滞形器。
欲知古乐心，山中此声是。
九顶大像阁
吴宗旦（宋代）

嘉州石拂名天下，回视新昌可子孙。
幸甚身游大人国，恍然梦跨北溟鲲。
不留尘物
释文珦（宋代）

不留尘物涴吾清，更喜官中无姓名。
淡饭粗衣随处乐，登山临水一身轻。
寄呈东甽先生曹侍郎
宋伯仁（宋代）

芝书催觐已多时，底事归班似懒归。
诸老正缘无定说，先生只懒暗知机。
柳花樽俎春千点，竹屋云山绿四围。
东甽东边行乐遍，不妨款曲上黄扉。
黄雀食新二首
杨万里（宋代）

侯门信口总称珍，只见陈人不见新。
三日荔投香味变，况开酱瓿柫蛛尘。
与张提点共饮席间作
释道济（宋代）

每日终朝醉似泥，未尝一日不昏迷。
细君发怒将言罵，道是人间吃酒儿。
莫要管，你休痴，
人生能有几多时。杜康曾唱莲花落，
刘伶好饮舞啰哩，陶渊明赏菊醉东篱。
今日皆归去，留得好名儿。
思亲 其三
谢枋得（宋代）

九十萱亲天下稀，人无容力荷天慈。衣冠礼乐江东聚，此是痴儿奉母时。
送崔郎中赴常州
姚合（唐代）

贵是鸰原在紫微，荣逢知己领黄扉。人间盛事今全得，江上政声复欲归。

风起满城山果落，雨馀穿宅水禽飞。昔年尝作毗陵客，石峭泉清天下稀。
仙都山鹿
苏轼（宋代）

日月何促促，尘世苦局束。
仙子去无踪，故山遗白鹿。
仙人已去鹿无家，孤栖怅望层城霞。
至今闻有游洞客，夜来江市叫平沙。
长松千树风萧瑟，仙宫去人无咫尺。
夜鸣白鹿安在哉，满山秋草无行迹。
吴江亭
苏舜钦（宋代）

气象清雄天与邻，世间不合有埃尘。拟将累句酬佳景，只恐江山解笑人。
戏郑曾二老
王洋（宋代）

两编千片白雪茧，六百二斗青铜钱。
不辞破费十日产，要向几上追前贤。
前贤已死不可慕，世上流传只佳句。
不寻断简赏心符，定自前贤无觅处。
郑翁知我用意诚，云有甲乙分馀明。
卢仝书到孟郊富，李老被酒张翁醒。
当时储馆典雠校，今日取送传芳馨。
分多析少每如此，翁甑百金杯千羹。
北邻老子苦好客，悬箪过午须宾食。
昨朝唤客啖鹅炙，十字浮光汤饼滑。
须臾碾畔百尘飞，语是奴音破珪璧。
此翁香串数百枚，一一啖客当千回。
啜香饱炙勘诗谱，但度流年无所苦。
和子贤途中九绝 其六
欧阳澈（宋代）

麟阁功名属少年，笑他皓首只翛然。闻名虽未披云雾，勉力期攀鲁仲连。
踏莎行 贵州尾洒驿元夕
杨慎（明代）

罗甸林中，新盘山下。村灯社鼓元宵夜。东风卷地瘴云开，月明满野寒星挂。

白雪歌声，青钱酒价。当年乐事凭谁话。寂寥孤馆坐愁人，小窗横影梅枝亚。
清明
张实居（明代）

桃花乍放柳初生，叶底春禽送好声。人在四围山翠里，斜风细雨度清明。
次韵胡温升玉甫西野
许月卿（宋代）

偶为西湖万山出，三省兴中歌西勿。
中庸公子惠新诗，句里韩筋犹柳骨。
文章感慨须和平，能泣鬼神风雨惊。
和声似鸣国家盛，送东野序序文鸣。
西野文鸣东野法，积中和顺英华发。
我诗不作效岛寒，曾诛莓苔随意踏。
谁道杨花本无才，天展湖山图画开。
何须更问逋之觅，夜深明月半窗梅。
次韵贵池兄见寄
韩淲（宋代）

违离伯氏五年矣，又得春风一纸书。老去光阴非旧比，閒中滋味是真如。

鸣琴且喜身无恙，著句遥知兴有馀。梦绕齐山堤上路，万花飞树绿扶疏。
上元立春
方回（元代）

华灯彩胜两逢迎，美景良辰未易并。
花信风初回肃杀，柳梢月岂异承平。
神鳌观阙山何在，旅雁汀洲水复生。
可待紫姑问休咎，买牛西崦课儿耕。
念奴娇·题把卷凝眺图
严既澄（清代）

重门深锁，甚厌厌不似，钿车清俊。应觉聪明无地托，佔我蟫鱼身分。

绮恨黏春，秾愁驻梦，惯泼闲金粉。才情天厌，劝卿文字休近。

拼得对酒当歌，华年欢遣，郁郁安能忍。一眺沈吟如我倦，百折芳心难问。

病蟀凄嘘，凉蟾寂照，帘卷西风紧。也应惊念，友人同此幽困。
潇湘八景图为镏养愚赋 其六 渔村夕照
凌云翰（元代）

绿树村村暗，黄茆处处低。渔人贪落照，晒网屋檐西。
冲雪宿新寨忽忽不乐
黄庭坚（宋代）

县北县南何日了，又来新寨解征鞍。
山衔斗柄三星没，雪共月明千里寒。
小吏有时须束带，故人颇问不休官。
江南长尽捎云竹，归及春风斩钓竿。
诉衷情·建康
仲殊（宋代）

钟山影里看楼台，江烟晚翠开。六朝旧时明月，清夜满秦淮。
寂寞处，两潮回。黯愁怀。汀花雨细，水树风闲，又是秋来。
南水村
卢多逊（宋代）

珠崖风景水南村，山下人家林下门。
鹦鹉巢时椰结子，鹧鸪啼处竹生孙。
渔监家给无虚市，禾黍年登有酒尊。
远客杖藜来往熟，却疑身世在桃源。
扈御舟泊钱清江口值雨 其一
沈与求（宋代）

打窗悉窣连江雨，吹柁呕哑拍岸风。篷底醉眼那得隐，时闻鸡唱梦魂中。
乐平道中
权邦彦（宋代）

稻米流脂姜紫芽，芋魁肥白蔗糖沙。村村沽酒唤客吃，并舍有糖鱼可叉。

枹鼓不鸣盗贼少，鸡豚里舍语声哗。赛神还了今年愿，又整明年龙骨车。
绝句
黄文雷（宋代）

一室如窝且屈蟠，稍加糊幂得心宽。
欲教禁足名安乐，只恐难支大暑寒。
袁州庆丰堂十闲咏
祖无择（宋代）

晴轩足清趣，闲与鹤开笼。
寄语北山侣，无惊蕙帐空。
孟子·养志
陈普（宋代）

世俗养亲惟口体，谁能养志若曾参。
至诚顺迁无违咈，为是心其父母心。
周祀五帝歌 青帝云门舞
庾信（南北朝）

甲在日。
鸟中星。
礼东后。
奠苍灵。
树春旗。
命青史。
候鴈还。
东风起。
歌木德。
舞震宫。
泗滨石。
龙门桐。
孟之月。
阳之天。
亿斯庆。
兆斯年。
折杨柳
卢照邻（唐代）

倡楼启曙扉，杨柳正依依。
莺啼知岁隔，条变识春归。
露叶凝愁黛，风花乱舞衣。
攀折聊将寄，军中音信稀。
褚摹《右军兰亭燕集序》赞
米芾（宋代）

耀耀客星，岂晋所得。养气泉石，留腴翰墨。戏著谭标，书存马式。

郁郁昭陵，玉盌已出。戎温无类，谁宝真物。水月何殊，志专用一。

绣缫金鐍，瑶机锦綍。猗欤元章，守之勿失。
木兰 其二
谢香塘（清代）

倾城直欲作干城，忠孝由来出至情。异代有人还继武，桃花马上请长缨。
初夏病中
钱易（宋代）

抱病经清暑，空庭扫紫苔。
花篱妨蝶过，桐井引禽来。
徒有文园渴，更有漳浦才。
可怜余滞骨，无复动心灰。
早梅芳近 小春过矣，早梅意有开者，倚此讯之
陈洵（清代）

金屋深，青禽小。淡极琼瑶好。雪窗愁绪，水驿音书未曾到。

冻箫怀旧响，蠹箧伤春稿。正红消翠黯，清尽向人抱。

甚寻春，悔未早。粉蝶须知道。前村昨夜，故宿荒寒分多少。

素心天吐白，艳色人娇缟。笑相逢、算输无意巧。
姚和中母夫人年八十二殊增独无之叹因遗小罂
李流谦（宋代）

舍肉增长叹，分甘僵浅斟。
赠君椒柏酒，慰我蓼莪心。
临江仙（劝酒）
史浩（宋代）

自古圣贤皆寂寞，只教饮者留名。万花丛里酒如渑。池台仍旧贯，歌管有新声。

欲识醉乡真乐地，全胜方丈蓬瀛。是非荣辱不关情。百杯须痛饮，一枕拚春酲。
句 其八
胡仔（宋代）

愁随竹叶消春盏，喜入灯花缀夜缸。
樊上丈人歌
洪朋（宋代）

广文诸生如乱麻，十有八九或起家。幅巾藜杖最困者，樊上丈人须鬓华。

丈人闻道羲皇上，屈原庄周丈人行。声名籍甚徒为耳，四海八荒莽跌宕。

扁舟布帆下赤壁，扬澜左蠡随所历。颠风狂雨向昏黑，怒涛掀天奇兀硉，馋蛟駮兽纷腾突。

一苇无处所，数口仅生活。行路难如此，一一为我说。

匡山野老坎壈人，读书空山三十春。下泽款段何逡巡，丈夫穷达付造物，委琐龌龊不足论。

臭味略相似，邂逅即情亲。江头一樽前，执手鼻酸辛。

秋风吹君唾珠玉，发函伸纸三过读，惜哉意气何刺促。

丈人行李何当来，得意江山醉金罍，富贵峥嵘亦悠哉。

君不见博陵马周新丰客，时无贞观老死无人识。
怀频伽
鲍桂星（清代）

石城衰柳不堪攀，君已东归我未还。别后秋风寒楚水，愁来暮雨梦吴关。

朱弦寂寞阳阿调，明镜萧条壮士颜。雪夜扁舟曾有约，几时携酒凤皇山。
人之初
王应麟（宋代）

人之初，性本善。
性相近，习相远。
苟不教，性乃迁。
教之道，贵以专。

子不学，非所宜。
幼不学，老何为。
玉不琢，不成器。
人不学，不知义。
秣陵
屈大均（明代）

牛首开天阙，龙岗抱帝宫。
六朝春草里，万井落花中。
访旧乌衣少，听歌玉树空。
如何亡国恨，尽在大江东！
观音诗
释契适（宋代）

渊智弘慈大辨才，端居波上绝纤埃。
祥光射散千门病，甘露倾消万国灾。
翠柳变成金世界，白莲涌出玉楼台。
我今稽首焚香礼，愿向人间应念来。
纱窗恨 其二
毛文锡（五代）

双双蝶翅涂铅粉，咂花心。绮窗绣户飞来稳，画堂阴。

二三月，爱随风絮，伴落花，来拂衣襟。更剪轻罗片，傅黄金。
护国院十咏 其一 雷分石
韦骧（宋代）

闻说丰隆为剖开，非关星陨自天来。数齐元凯峥嵘势，不是寻常作削材。
浣溪沙（九月十二夜务亭作）
毛滂（宋代）

碧浸澄沙上下天。曲堤疏柳短长烟。月明不待十分圆。

凿落未空牙板闹，阑干久凭夹衣寒。婵娟薄幸冷相看。
题胡骑纵猎图四首 其二
倪岳（明代）

黄沙漠漠吹西风，高原草树交深丛。嗟哉狡兔自三窟，失身何深潜其踪。

猎人手挽明月弓，追逐更骋胡青骢。眼中得丧君莫讶，归来欲慰君庖充。
芳园
庆兰（清代）

芳园杨柳带烟和，聊试樽前一曲歌。欲透春光帘半卷，好收山曲镜新磨。

鹊非报喜何妨少，雨纵浇花也怕多。解事小奚知我意，却从竹里抱琴过。
偈二十二首
释子淳（宋代）

大洪拂子，非有名，
非无名，七佛前前本混成。
非有相，非无相，
渊而无下高无上。若论阴阳未兆时，
卷舒俱在光明藏。
客中送王本直归广州 其一
何绛（明代）

滩头立马送王郎，草色青青柳色黄。我亦珠江江口住，欲将乡梦寄归装。
傅尧俞济源草堂（此诗亦载山谷集）
苏轼（宋代）

微官共有田园兴，老罢方寻隐退庐。
栽种成阴十年事，仓黄求买万金无。
先生卜筑临清济，乔木如今似画图。
邻里亦知偏爱竹，春来相与护龙雏。
送崔约秀才
贾岛（唐代）

归宁髣髴三千里，月向船窗见几宵。野鼠独偷高树果，前山渐见短禾苗。

更深栅锁淮波疾，苇动风生雨气遥。重入石头城下寺，南朝杉老未乾燋。
病起行散
萧立之（宋代）

分得红腰半日晴，苍苔蜡屐竹间亭。平畴白水斜阳外，都在黄梅雨里青。
偈
释良范（宋代）

尘劫已前事，堂堂无背面。动静莫能该，舒卷快如电。

莫道凡不知，佛也觑不见。决定在何处，合取这两片。

荐不荐，更为诸人通一线。天下太平，皇风永扇。
晚春客路
曾丰（宋代）

流水绿相沸，落花红自纷。
乾坤容盎盎，草木意芸芸。
布谷声通俗，提壶语带文。
杜鹃相告处，益有激而云。
用十梅韵答冯簿 其四
王炎（宋代）

清真去边幅，明白倾底里。枳棘见鸾凰，十倍跫然喜。
赠祝隐者
张咏（宋代）

当年辞聘币，高卧鲁郊西。道与常流别，名将往哲齐。

细虫喧四壁，芳草暗前蹊。犹有谈玄叟，时时一杖藜。
雨中花
杨无咎（宋代）

海宇澄明，天气宴温，人情物态昭苏。喜分付揽辔，来与春俱。潇洒兰亭醉墨，丁宁黄石传书。到如今几载，不坠风流，世有名儒。

山川瑞色，樵牧欢声，尽随弦管虚徐。判醉笑、频挥玉尘，共□金壶。湔祓聊勤大手，谋谟宜佐皇图。定知朝暮，未容温席，已促锋车。
寄令狐相公（一作赴长江道中）
贾岛（唐代）

策杖驰山驿，逢人问梓州。长江那可到，行客替生愁。
涿州
觉罗桂葆（清代）

日南要郡重经过，城垣高耸形巍峨。沙迹渐侵胡良岸，柳色暗绿先锋坡。

车扉两版客梦稳，蹇赢一双铃语和。西山留人太无赖，迢迢百里堆青螺。
木兰花慢（雷峡道中作）
吴则礼（宋代）

尽晴春自老，乍翠巘、出清流。望杳杳飞旌，翩翩戍骑，初过边头。幽花尚欹短岸，渐鸣禽、唤友绕行舟。端有雕戈锦领，竞驰EC72褭骅骝。

凝眸。雁入长天，羌管罢、陇云愁共解鞍临水，雷惊电散，雪溅霜浮。玉觞正风味好，对幽香、堕蕊且消忧。莫以纶巾羽扇，便忘绿浦沧洲。
玉真观
李群玉（唐代）

高情帝女慕乘鸾，绀发初簪玉叶冠。秋月无云生碧落，

素蕖寒露出情澜。层城烟雾将归远，浮世尘埃久住难。

一自箫声飞去后，洞宫深掩碧瑶坛。
道林寺
崔珏（唐代）

临湘之滨麓之隅，西有松寺东岸无。松风千里摆不断，

竹泉泻入于僧厨。宏梁大栋何足贵，山寺难有山泉俱。

四时唯夏不敢入，烛龙安敢停斯须？远公池上种何物，

碧罗扇底红鳞鱼。香阁朝鸣大法鼓，天宫夜转三乘书。

野花市井栽不著，山鸡饮啄声相呼。金槛僧回步步影，

石盆水溅联联珠。北临高处日正午，举手欲摸黄金乌。

遥江大船小于叶，远村杂树齐如蔬。潭州城郭在何处，

东边一片青模糊。今来古往人满地，劳生未了归丘墟。

长卿之门久寂寞，五言七字夸规模。我吟杜诗清入骨，

灌顶何必须醍醐。白日不照耒阳县，皇天厄死饥寒躯。

明珠大贝采欲尽，蚌蛤空满赤沙湖。今我题诗亦无味，

怀贤览古成长吁。不如兴罢过江去，已有好月明归途。
秋闺
侯怀风（清代）

桂华香雾锁回廊，水阁沈沈秋夜长。月转梧桐翻瘦影，风摇菱行蔽清光。

子卿自得归乡国，定远何当老朔方。望断衡阳飞骑杳，侧身怀古一沾裳。
蝶恋花
方千里（宋代）

翠浪蓝光新雨后。整整斜斜，高下笼窗牖。万斛深倾重碧酒。量下知落何人手。

栊雾梳烟晴色透。照影回风，一段嫣然秀。白下门东空引首。藏鸦枝叶长怀旧。
星岩二十景 其六 宝陀夜月
郭棐（明代）

宝岩清閟景偏加，石乳骈连玉作华。向夜月来松影乱，却疑神女散琼花。
送乡僧德璘二首
杨万里（宋代）

湖上诸峰紫翠间，三年欲到几曾闲。
侬今去处渠知麽，不是南山即北山。
挽殷佥事献臣
魏初（元代）

曾扈龙旗北斗傍，远持使节到扶桑。性情邃密希前宋，诗笔淋扶近晚唐。

方倚细陈清泪疏，不期便入白云乡。伤心千里燕南道，落日鸦啼垄树苍。
又蚬子和尚赞
释了惠（宋代）

赤手立生涯，教庐一个虾。
不从江裹得，树上摝将来。
野眺
顾禧（宋代）

一迳多幽色，孤云护短扉。
閒阶竹影瘦，低岸稻花肥。
委翠秋林晚，伤弓宿鸟稀。
何时携斗酒，掬水弄清晖。
夜坐
尤珍（清代）

花影忽移知月上，树梢微动觉风吹。不看北斗天边近，只道家园夜坐时。
南浦曲 其一
区大相（明代）

豫章南浦南，送郎下江帆。何用表离意，茱萸绣领衫。
杏花天·花凝露湿燕脂透
高观国（宋代）

花凝露湿燕脂透。是彩笔、丹青染就。粉绡帕入班姬手。舒卷清染时候。春禽静、来窥晴昼。问冷落、芳心知否。不愁院宇东风骤。日日娇红如旧。
西湖春游词七首 其二
吴兆（明代）

湖水碧粼粼，还疑洧与溱。褰裳临翠渚，踏草及芳辰。

合岸花薰暖，双堤柳夹春。今年风景好，直为远游人。
心月照云溪 俗名蓦山溪
王哲（金朝）

一身之内，二物成真宝。著意辩三才，列四象、五行化造。六贼门外，七魄莫狂游，八卦定，九宫通，功行十分到。十分修练，九转成芝草。八位上仙知，救七祖、远离六道。五年功满，四大离凡尘，三清路，二童邀，抱一归蓬岛。
临江仙
姚述尧（宋代）

代，过乐清，置酒为别，席间作

一去吴山三改火，我来两见寒梅。去今先向斗城回。尊前方重别，征骑莫相催。

堪笑人生如逆旅，明年我亦言归。羡去平步到天涯。吴侬如有问，为我说归期。
奉赠伯世仲志二弟 其一
吕本中（宋代）

我已蹉跎不及闲，百年遗范子犹存。故知前辈风流远，世世传家有外孙。
醉蓬莱（丙午寿八窗叔）
李曾伯（宋代）

自陇头垂谱，调鼎传家，典刑犹有。岁岁芳期，报小春时候。仙骨有凡，生香不断，标格蕙兰右。江路孤山，水边雪际，为渠诗瘦。

白玉堂前，青毡席上，孰谓无人，有如此酒。得意春风，且占万花首。会看常娥，移栽月殿，肯向桂华后。应笑家林，枯松厌蹇，岁寒堪友。
与东园宣溪濒江夜坐联句六韵
程敏政（明代）

坐久江干月渐明，山城谯鼓报初更。边流官树参差影，隔岸渔初欸乃声。

客路屡惊时序改，诗坛长助梦魂清。汀芦水鸟栖初定，野草青蛙断复鸣。

洗盏不妨更夜酌，听鸡无奈促晨征。独怜远浦寒潮上，不管寻常去住情。
句 其二
郑域（宋代）

槟榔共聘币。
辄歌盛美献秘阁侍郎
李昉（宋代）

济时才略本纵横，翻向文章振大名。政事堂中辞重位，图书阁下养闲情。

高高节行将谁比，的的襟怀向我倾。吟得新诗只相寄，心看轩冕一铢轻。
和徐树人中丞述怀诗 其五
丁曰健（清代）

襟怀潇洒坐高亭，远近峰岚展画屏。云谷无心争出岫，松根得地自生苓。

承欢桂子歌浓露，养志兰陔乐寿星。中外尊崇归潞国，圣朝未许隐山青。
五美吟·西施
曹雪芹（清代）

一代倾城逐浪花，吴宫空自忆儿家。
效颦莫笑东村女，头白溪边尚浣纱。
樱花
宋濂（明代）

赏樱日本盛于唐，如被牡丹兼海棠。恐是赵昌所难画，春风才起雪吹香。
苏州十咏其四·虎丘山
范仲淹（宋代）

昔见虎耽耽，今为佛子岩。
云寒不出寺，剑静未离潭。
幽步萝垂径，高禅雪闭庵。
吴都十万户，烟瓦亘西南。
赠棲贤僧二首
王洋（宋代）

暖风吹律百花新，何处芳菲不动人。
到底雄丹有家法，风流不是一般春。
宿洞庭
李端（唐代）

白水连天暮，洪波带日流。风高云梦夕，月满洞庭秋。

沙上渔人火，烟中贾客舟。西园与南浦，万里共悠悠。
赠李裕先辈
周朴（唐代）

晓擎弓箭入初场，一发曾穿百步杨。仙籍旧题前进士，

圣朝新奏校书郎。马疑金马门前马，香认芸香阁上香。

闲伴李膺红烛下，慢吟丝竹浅飞觞。
吴公惠酒因谢
文同（宋代）

山城物色正严冬，梅放长梢露小红。
破萼未深聊敌雪，收香不密任随风。
尽教插满金钗上，休管吹残玉笛中。
须至开筵召佳客，为公连夜赏郫筒。
杨柳枝
方岳（宋代）

绿阴深护碧阑干，拂拂春愁不忍看。
燕子未归花落尽，一帘香雪晚风寒。
向侍郎挽诗二首 其二
洪适（宋代）

沃辔环天下，澄清今范滂。带牛奸破穴，问马智盈囊。

踰七春秋足，尊三爵德光。乡闾失耆旧，绋路送车忙。
辛卯岁应举过西峡渡
林亦之（宋代）

白鹿山头云欲颓，峡门滩下水如雷。
锦囊破裂元无用，席帽嶔崎还更来。
我自未能逃世俗，人谁便解脱尘埃。
扁舟且趁牛羊渡，莫问如今第几回。
饮酒
李同芳（明代）

山扉悄无事，家酿复新香。
迟尔二三子，陶然醑一觞。
论心爱丘二，炙背阅年光。
雪积冰难解，冬残日乍长。
岁时鸟过目，身世雁随阳。
多谢高阳伴，同来入醉乡。
齐天乐（寿史沧洲）
刘子寰（宋代）

雅歌堂下新堤路。柳外行人相语。碧藕开花，金桃结子，三见使君初度。楼台北渚。似画出西湖，水云深处。彩鹢双飞，水亭开宴近重午。

溪蒲堪荐绿醑，幔亭何惜，为曾孙留住。碧水吟哦，沧洲梦想，未放舟横野渡。维申及甫。正夹辅中兴，擎天作柱。愿祝嵩高，岁添长命缕。
游泰山四首 灵岩寺
苏辙（宋代）

青山何重重，行尽土囊底。
岩高日气薄，秀色如新洗。
入门尘虑虑，盥漱得清泚。
高堂见真人，不觉首自稽。
祖师古禅伯，荆棘昔亲启。
人迹尚萧条，豺狼夜相抵。
白鹤导清泉，甘芳胜醇醴。
声鸣青龙口，光照白石陛。
尚可满畦胜，岂惟濯蔬米。
居僧三百人，饮食安四体。
一念但清凉，四方尽兄弟。
何言庇华屋，食苦当如荠。
早济江步
宋祁（宋代）

南浦招招子，中途靡靡心。
归舟一叶小，秋水两厓深。
露鹤凄仍一，风蜩细欲沈。
桂华翻落月，榆影送横参。
壮志兼时晚，劳愁已日侵。
霜摧过江枳，钟眩避风禽。
薄宦真蓬累，归期问藁砧。
惟馀摇落意，天宇共登临。
夏夜
刘黻（宋代）

青灯人语寂，池塘响蛙哈。
孤坐如老禅，门开风自阖。
礼烈亲王克勒马歌 其一
吴嵩梁（清代）

长白山高江水黑，天遣神驹归贝勒。诸将逡巡不敢骑，浑身血贝桃花色。

头角崭然鳞甲动，始信天龙有真种。生立功名死报恩，画中见汝犹神勇。

吉林冈连萨尔浒，巨炮惊雷箭如雨。霜啼奋蹴阵云飞，二十万兵歼一鼓。

辛苦身经百战场，自跑泉水洗金疮。路人今日寻灵迹，一掬春波映夕阳。
麻地岭拜三代祖墓
罗槐（明代）

晓登麻地岭，露发松楸气。三代安祖茔，屡入吾梦寐。

岂必清明来，展拜享堂内。纸钱飞上天，酹酒香归地。

苔翳王公碑，不敢侵其字。定有精灵归，气脉通苗裔。

下山馀白云，护我先灵在。
为印孙作二首 其一
缪思勃（清代）

吾儿纯孝又生孙，一脉相传有宿根。暂尔阿婆初地去，半言才及辄销魂。
送张子直西归 其一
吕本中（宋代）

年来衰病只深藏，转觉闲居气味长。所恨浮生有拘绊，不能相逐上瞿塘。
追怀亡兄金吾延伯歌姬散尽有感集句（四首）
丘刘（明代）

残花怅然近人开，南国佳人去不回。
回首可怜歌舞地，年年春色为谁来。
庆清朝 其二 叠前韵，赠巢隐丈
叶昌炽（清代）

盘石留题，松窗半偈，温岐诗句翻新。画图重展，犹留燕市缁尘。

还我青毡故物，依稀寒谷忽生春。谁持赠，虞山夫子，当代龙门。

忆否铜坑山谷，看梅花如雪，百亿分身。归来痛饮，湖边网得银鳞。

曩日纪群小友，鬓霜已改镜中痕。归何日山中老柏，共话前因。
凤凰台
钟万春（明代）

凤凰台上凤凰来，迤逦千秋只此台。古庙啼莺空隔叶，深春梧树好谁栽。

影涵城郭云偏锁，地转东南水竟回。形胜只今还兀兀，高翔寥廓使人猜。
方壶自咏
汪莘（宋代）

兴发花开处，情生叶落边。
既为欣厌惑，未脱死生缠。
凿破心中月，冲开顶上天。
俗儒应大笑，古佛不曾传。
句 其六十七
释惠崇（宋代）

暝鹤栖金刹，秋僧过石桥。
移鱼缸近卧床观避暑漫赋
邓云霄（明代）

赤日行天午赫曦，幽蜃沐发足逃虚。榻临盆沼知鱼性，梦引江村到客居。

病酒懒酹河朔饮，仙丸长忆葛洪书。年来正苦频消渴，敢望宫冰下玉除。
禅人并化主写真求赞 其十八
释正觉（宋代）

松石岁寒，云月高闲。野雪发须上，秋波眉睫间。用持智柄，静入道环。

觉心了了，幻事斑斑。草木精神兮风流自得，丛林气像兮春信谁悭。
吴体寄张季长
陆游（宋代）

九月十月天雨霜，江南剑南途路长。
平生故人阻携手，万里一书空断肠。
人生强健已难恃，世事变迁那可常？两家子孙各长大，他年穷达毋相忘。
鸣风洞
陈洵直（宋代）

朱鸟何年作瑞来，岂缘梧竹划山开。
醴泉只在嵌岩裹，醉入幽栖更不回。
赠胥尊师
熊皎（唐代）

绿发童颜羽服轻，天台王屋几经行。云程去速因风起，

酒债还经待药成。房闭十洲烟浪阔，箓开三洞鬼神惊。

他年华表重归日，却恐桑田已变更。
送丘健至州敕放作时任下邽县
储光羲（唐代）

太史登观台，天街耀旄头。大君忽霆震，诏爵冠军侯。

南必梁孙忽，西将圉昆丘。河陇征击卒，虎符到我州。

朝集咸林城，师言乱啁啾。杀气变木德，凛凛如高秋。

元戎启神皇，庙堂发嘉谋。息兵业稼穑，归马复休牛。

和风开阴雪，大耀中天流。欢声殷河岳，涵荡非烟浮。

邦牧新下车，德礼彼甿讴。乾坤日交泰，吾亦遂优游。
赠孙锡黄移居
王沄（清代）

小山招隐野人家，丛桂森森猗槛斜。客至不知谁是客，登楼闲坐看飞花。
田家 其一
方一夔（宋代）

近来不复应差科，生计无成奈老何。漆种十年虽恨晚，牛生百老未嫌多。

春耕着我扶犁手，社饮还渠击壤歌。闻道溪头新长水，偷閒试着旧渔蓑。
挽程伯禹
王洋（宋代）

盛德师千古，高名满四方。
位登三品贵，身任百夫防。
公在衣冠衙，公归远近伤。
哀荣终始事，褒典在徽章。